CELEX: 62007TN0368
Language: hu
Date: 2007-09-26 00:00:00
Title: T-368/07. sz. ügy: 2007. szeptember 26-án benyújtott kereset – Litvánia kontra Bizottság

24.11.2007   
            
            
               HU
            
            
               Az Európai Unió Hivatalos Lapja
            
            
               C 283/35
            
         2007. szeptember 26-án benyújtott kereset – Litvánia kontra Bizottság
   (T-368/07. sz. ügy)
   (2007/C 283/64)
   Az eljárás nyelve: litván
   Felek
   
      Felperes: Litván Köztársaság (képviselő: D. Kriaučiūnas meghatalmazott)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a 2007. július 13-i C(2007)3407 végleges bizottsági határozatot (1);
            
         
               —
            
            
               az Elsőfokú Bíróság kötelezze az Európai Közösségek Bizottságát a költségek viselésére.
            
         Jogalapok és fontosabb érvek
   A felperes előadja, hogy a megtámadott határozat, amelyről 2007. július 16-án értesítették, jogellenes; keresetében a következő jogalapokra hivatkozik:
   1.   A Bizottság túllépte hatáskörét.
   A felperes arra hivatkozik, hogy a Bizottság, amikor egyoldalú döntést hozott Litvánia nemzeti kiosztási tervének végleges tartalmát illetően, túllépte a 2003/87/EK irányelv által ráruházott hatáskört, amennyiben ezen irányelv rendelkezései feljogosítják ugyan a Bizottságot arra, hogy a tagállamok által készített nemzeti kiosztási terveket megvizsgálja, arra nem jogosítják fel, hogy a tagállamok által készített és benyújtott nemzeti kiosztási tervek teljes figyelmen kívül hagyásával határozza meg a kibocsátási egységek összmennyiségét.
   2.   Az európai közösségi jog megsértése.
   
               2.1.
            
            
               
                  A 2003/87/EK irányelv célkitűzéseinek figyelmen kívül hagyása: amikor a Bizottság a megtámadott határozatban a 2008 és 2012 közötti időszakra vonatkozóan a nemzeti kibocsátási szintet a Litvánia által az Egyesült Nemzetek éghajlat-változási keretegyezményéhez csatolt Kyotói Jegyzőkönyv értelmében vállalt kötelezettségekből következő szintnél alacsonyabb szintben határozta meg, figyelmen kívül hagyta a 2003/87 irányelv tényleges célkitűzéseit, amely irányelv gazdasági szempontból a Kyotói Jegyzőkönyv aláíró felei által az üvegházhatást okozó gázok kibocsátásával kapcsolatban vállalt kötelezettségek teljesítésének hatékony eszköze.
            
         
               2.2.
            
            
               
                  A gondos ügyintézés és a jóhiszemű együttműködés elvének megsértése: a megtámadott határozat sérti a gondos ügyintézés és a jóhiszemű együttműködés elvét, amennyiben a Bizottság figyelmen kívül hagyva a litván nemzeti kibocsátási terv készítésekor végzett vizsgálatot, Litvániával lényegében nem konzultálva a saját maga által választott módszer alapján külön vizsgálatot végzett a kibocsátási egységek maximális összmennyiségének meghatározása végett.
            
         
               2.3.
            
            
               
                  A 2003/87/EK irányelv rendelkezéseinek és a jogbiztonság elvének megsértése: a megtámadott határozat sérti a 2003/87 irányelv 9. cikkének (1) bekezdését, valamint 11. cikkének (2) bekezdését, amennyiben a Bizottság – figyelmen kívül hagyva a litván nemzeti kiosztási tervben benyújtott adatokat, és a Litvánia által alkalmazott számítási módszert mint nem megfelelőt elutasítva – csak és kizárólag az általa a kiosztható kibocsátási egységek maximális összmennyiségének meghatározása céljából kiválasztott módszer alkalmazásával szerzett adatokra támaszkodott. Továbbá ennek a korábban Litvánia számára ismeretlen módszernek az alkalmazásával a Bizottság megsértette a jogbiztonság elvét.
            
         
               2.4.
            
            
               
                  A hátrányos megkülönböztetés tilalmának megsértése: a megtámadott határozat sérti a hátrányos megkülönböztetés tilalmát, amennyiben a Bizottság a kibocsátási egységek maximális összmennyiségének meghatározásához a saját maga által kiválasztott módszer alkalmazva figyelmen kívül hagyta Litvánia sajátos helyzetét. A határozat továbbá azt eredményezte, hogy lényegesen eltérő helyzeteket ugyanúgy kezeltek.
            
         
               2.5.
            
            
               
                  A 2003/87/EK irányelv 9. cikke (1) és (3) bekezdésének, illetve az irányelv III. melléklete negyedik kritériumának való meg nem felelés: a megtámadott határozat sérti a 2003/87 irányelv 9. cikkében meghatározott, az irányelv III. mellékletében felsorolt kritériumokon alapuló kötelezettséget, amennyiben ok nélkül figyelmen kívül hagyta az említet mellékletben meghatározott negyedik kritériumot, és azon tényt, hogy Litvániában növelni kell a fosszilis fűtőanyagot használó erőművek villamosenergia-termelését azon kötelezettségvállalás következtében, miszerint 2009-ig bezárják az Ignalina atomerőművet.
            
         3.   Az európai közösségi jog lényeges eljárási szabályainak megsértése.
   A felperes úgy érvel, hogy a megtámadott határozat elfogadásának módja sérti a lényeges eljárási szabályokat, amennyiben először is a Bizottság megsértette a 2003/87 irányelv rendelkezéseit, amikor a megtámadott határozatban lényegében elutasította a C(2006)5613 végleges határozat felülvizsgálatát, másodszor pedig a megtámadott határozat nem megfelelően és nem kellőképpen indokolt, és ennélfogva sérti az EK 253. cikkben és a 2003/87 irányelv 9. cikke (3) bekezdésében meghatározott követelményeket. Ráadásul a Bizottság nem teljesítette az ezen irányelvben a vizsgálat időtartamára vonatkozó eljárási kötelezettségét.
   4.   Nyilvánvalóan téves értékelés.
   A felperes szerint a Bizottság, amikor megvizsgálta Litvánia módosított nemzeti kiosztási tervét, először is figyelmen kívül hagyta azokat a különleges és objektív körülményeket, amelyeket Litvánia kiemelt, és amelyek a felmerült szennyeződés kibocsátási szintet eredményezték, másodszor pedig nem megfelelő számítási módszert alkalmazott, és pontatlan adatokra támaszkodott, ami a Litvánia számára engedélyezett kibocsátási egységek maximális összmennyiségének helytelen meghatározásához vezetett.
   
      (1)  A Litvánia által a 2008 és 2012 közötti időszakra vonatkozóan a 2003/87/EK európai parlamenti és tanácsi irányelv (HL 2003 L 275., 32. o.; magyar nyelvű különkiadás 15. fejezet, 7. kötet, 631. o.) szerint bejelentett, az üvegházhatást okozó gázok kibocsátási egységeinek kiosztására vonatkozó nemzeti tervről szóló, 2006. november 29-i C(2006)5613 végleges bizottsági határozat 3. cikke (3) bekezdésének megfelelően Litvánia által bejelentett, az üvegházhatású gázok kibocsátási egységeire vonatkozó nemzeti kiosztási terv módosításáról szóló, 2007. július 13-i bizottsági határozat.